郡齋燕居寄海陵道粹儀真景休高郵不疑三太守學士
作者：劉敞
朝代：宋

paragraphs: 尚容恥玩世，畏景希就陰。
一麾諧微願，千里非遐心。
平生志江海，寤寐在山林。
及此吏如隱，始知古猶今。
鷾鴯避落實，蜎蠉安蹄涔。
但恐得已多，尚非力可任。
諸公蓬萊秀，夙昔交契深。
擊柝聲相聞，照鄰光四臨。
清濁涇以渭，離合商與參。
願言三秋思，毋閟金玉音。